“จีน” เงินเฟ้อ ก.ย. พุ่ง 2.8% สูงสุดรอบกว่า 2 ปี
"จีน" เปิดตัวเลข "เงินเฟ้อ" เดือนก.ย. พุ่งขึ้น 2.8% สูงสุดในรอบกว่า 2ปี เหตุราคาอาหารแพง
 จีนเงินเฟ้อเดือนก.ย. พุ่งขึ้น 2.8% สูงสุดรอบกว่า 2 ปี เหตุราคาอาหารแพง
14 ต.ค. 2565

ผู้สื่อข่าวรายงานว่า ดัชนีราคาผู้บริโภค (CPI) ของจีนในเดือนก.ย.พุ่งขึ้นในอัตราสูงสุดนับตั้งแต่เดือนเม.ย. 2563 โดยถูกผลักดันส่วนใหญ่จากราคาอาหารที่เพิ่มขึ้น
สำนักงานสถิติแห่งชาติจีน (NBS) เปิดเผยข้อมูลในวันนี้ (14 ต.ค.) บ่งชี้ว่า ดัชนี CPI พุ่งขึ้น 2.8% เมื่อเทียบเป็นรายปีในเดือนก.ย. ซึ่งสอดคล้องกับตัวเลขคาดการณ์ของนักวิเคราะห์ในผลสำรวจของรอยเตอร์ หลังจากเพิ่มขึ้น 2.5% ในเดือนส.ค.
ส่วนดัชนีราคาผู้ผลิต (PPI) เพิ่มขึ้น 0.9% เมื่อเทียบเป็นรายปี ต่ำกว่าตัวเลขคาดการณ์ที่ระดับ 1.0% และชะลอลงจากการขยายตัว 2.3% ในเดือนส.ค.
ทั้งนี้ การพุ่งขึ้นของตัวเลขเงินเฟ้อได้สกัดกั้นโอกาสที่ธนาคารกลางจีน (PBOC) จะผ่อนคลายนโยบายการเงินเพื่อกระตุ้นเศรษฐกิจที่ได้รับผลกระทบจากการล็อกดาวน์เพื่อควบคุมโรคโควิด-19 และการทรุดตัวของตลาดอสังหาริมทรัพย์จีน